Broj: 711-I-803-P-279/22-02-19

Zagreb, 27. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva, Tončice Božić, Davorina Ivanjeka, i Aleksandre Jozić-Ileković kao članica Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Ivane Tubić, rukovoditeljice Jedinstvene službe za pravne, ekonomske i tehničke poslove Zavoda za hitnu medicinu Virovitičko-podravske županije,** za davanjem očitovanja,na 173. sjednici održanoj dana 27. svibnja 2022.g. daje sljedeće

**OČITOVANJE**

**Sukladno odredbi članka 7. točke d) ZSSI-a ravnateljici Zavoda za hitnu medicinu Virovitičko-podravske županije nije dopušteno ostvarivati sva materijalna prava propisana temeljnim i granskim kolektivnim ugovorom, ali takva prava može ostvariti po osnovi ugovora o radu za obavljanje poslova višeg stručnog savjetnika za ekonomske poslove.**

 Obrazloženje

Zahtjev za očitovanjem Povjerenstva podnijela je Ivana Tubić, rukovoditeljica Jedinstvene službe za pravne, ekonomske i tehničke poslove Zavoda za hitnu medicinu Virovitičko-podravske županije. U Povjerenstvu zahtjev je zaprimljen 26. svibnja 2022. godine pod poslovnim brojem 711-U-5549-P-279/22-01-4, povodom kojeg se vodi predmet broj P-279/22.

Člankom 3. stavkom 1. i 2. propisano je tko se sve smatra obveznikom ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbi ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

U zahtjevu podnositeljica postavlja upit može li ravnateljica Zavoda za hitnu medicinu Virovitičko-podravske županije, koja pored posla ravnateljice obavlja i poslove višeg stručnog savjetnika za ekonomske poslove, imati pravo i na sva materijalna prava zajamčena važećim temeljnim i granskim ugovorom. Podnositeljica navodi kako se radi o sistematiziranom i upražnjenom mjestu te dostavlja prijedlog navedenog ugovora. Nadalje, podnositeljica postavlja upit mora li ravnateljica obavljati poslove višeg stručnog savjetnika unutar 40 sati tjedno ili izvan tih sati kao prekovremeni rad.

Člankom 3. stavkom 1. podstavkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog Zakona.

Uvidom u sudski registar Trgovačkog suda u Bjelovaru utvrđeno je da je pod brojem MBS: 010081130 upisana zdravstvena ustanova Zavod za hitnu medicinu Virovitičko-podravske županije čiji je osnivač Virovitičko-podravska županija. Slijedom navedenog, a budući da se radi o zdravstvenoj ustanovi osnovanoj od strane jedinice područne (regionalne) samouprave, ravnateljica iste smatra se obveznicom ZSSI-a.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11l), već primitcima dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/11-a, slijedom čega se obrazloženje iz navedene presude primjenjuje u cijelosti na obveznike iz članka 3. ZSSI-a.

Stoga, ravnatelji zdravstvenih ustanova čiji je osnivač jedinica lokalne ili područne (regionalne) samouprave ne mogu uz plaću za obnašanje navedene javne dužnosti primati sva ona materijalna prava koja su ugovorima o radu ili kolektivnim ugovorima zajamčena za ostale zaposlenike ustanove. Tako primjera radi ravnateljica Zavoda za hitnu medicinu Virovitičko-podravske županije ne može primiti dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, poklon bonove, financiranje poslijediplomskih studija od strane tijela u kojem obnašaju dužnost kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.

S druge strane, ukoliko ravnateljica navedene zdravstvene ustanove ujedno, temeljem ugovora o radu, obavlja i poslove višeg stručnog savjetnika za ekonomske poslove ista s te osnove ima pravo primiti sve naknade zajamčene temeljnim i granskim kolektivnim ugovorom.

Pritom Povjerenstvo ističe kako je od važnosti da se u samom ugovoru o radu koji ravnateljica zdravstvene ustanove sklapa s ustanovom jasno razlikuje temeljem kojeg statusa ostvaruje određena prava te da iz ugovora nedvojbeno proizlazi da materijalna prava iz kolektivnih ugovora ostvaruje isključivo kao viša savjetnica za ekonomske poslove, a ne kao ravnateljica ustanove budući da bi u protivnom ista bila u eventualnoj povredi članka 7. d) ZSSI-a.

Međutim Povjerenstvo ističe kako određene naknade stvarnih troškova obveznica može primiti i kao ravnateljica ustanova. Pa tako, polazeći od članka 5. stavka 1. točke 2. ZSSI-a, a vezano za članak 7. točku d) Zakona kojom je propisano da obveznica istodobno uz primanje plaće može primiti i druge naknade stvarnih troškova povezanih s obnašanjem javne dužnosti, pri čemu obveznica ima pravo na ove isplate ako je to ugovorom ili nekim drugim aktom određeno.

Ove naknade drugih troškova za obnašanje javne dužnosti odnose se na dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, te naknade troškova smještaja u svezi s radnim odnosom (režijski troškovi, najamnina), te može koristiti stanove, prijevozna sredstva, računala i mobitel, koji su u vlasništvu poslodavca ili ih isti čini dostupnim obvezniku temeljem nekog drugog pravnog osnova (npr. leasing vozila).

Osim toga, nije suprotno odredbama ZSSI-a da obveznik istodobno uz primanje plaće budu plaćene premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti, imajući u vidu da su navedeni slučajevi osiguranja povezani s rizicima koji nastaju ili su povezani s obnašanjem javne dužnosti, ako je nekim aktom to pravo određeno.

Nadalje, ako je nekim aktom to pravo određeno, Povjerenstvo tumači da obveznici mogu primiti različite oblike potpora i pomoći koji se u pravilu isplaćuju namjenski i jednokratno kao oblik međuradničke solidarnosti, ukoliko nastupe izvanredne okolnosti koje su povod za isplatu, jer niti ove isplate ne predstavljaju zabranjenu dodatnu naknadu na plaću,

Navedeno se odnosi na potpore za novorođenče, potpore za slučaj smrti člana uže obitelji, potpore zbog invalidnosti radnika, potpore za slučaj smrti radnika te potpore zbog neprekidnog bolovanja.

Također, obveznici imaju pravu na otpremninu zbog odlaska u mirovinu, otpremninu zbog prestanka radnog odnosa zbog proteka mandata ili drugog neskrivljenog razloga, te otpremninu zbog ozljede na radu ili profesionalne bolesti, jer se ne radi o primicima koji se isplaćuju uz plaću, već su u svezi s prestankom radnog odnosa, kao i na propisano ili ugovoreno uvećanje osnovice plaće za navršene godine radnog staža, kada se povećava sama osnovna plaća obveznika.

U odnosu na plaćanje edukacije i stručnih usavršavanja od strane tijela javne vlasti u kojem obnašaju dužnosti, isti bi mogli biti plaćeni ako bi svrha edukacije ili usavršavanja, koji bi trajali određeno kraće vremensko razdoblje, bilo stjecanje stručnih znanja i vještina povezanih s obnašanjem javne dužnost, odnosno ako bi iste imale za cilj stjecanje certifikata koji je pretpostavka za obavljanje određenih poslova u tijelu javne vlasti (npr. poslovi javne nabave), s obzirom da bi u ovome slučaju edukacije i usavršavanje bili ponajprije u javnom interesu.

Obveznici nemaju pravo na plaćanje troškova sistematskog zdravstvenog pregleda za vrijeme trajanja radnog odnosa, jer se ne bi radilo o naknadi stvarnih troškova povezanoj sa obnašanjem javne dužnosti, kao niti o primitku koji bi bio isplaćen ako bi nastupila izvanredna okolnost koja je temelj za isplatu, već o dodatnoj naknadi za poslove obnašanja javne dužnosti.

U odnosu na upit vezan uz raspodjelu radnog vremena u kojem će obveznica obavljati poslove ravnateljice i više stručne savjetnice za ekonomske poslove, Povjerenstvo ističe kako je pitanje preraspodjele radnog vremena uređeno Zakonom o radu („Narodne novine“, broj 93/14, 127/17, 98/199) te Povjerenstvo nije nadležno ulaziti u organizaciju rada navedene zdravstvene ustanove.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljica zahtjeva, putem e-maila
2. Objava na internetskoj stranici Povjerenstva
3. Pismohrana